มาตราการควบคุมเงินทุนเคลื่อนย้ายระหว่างประเทศของเกาหลีใต้ มีผลกระทบต่อกองทุนพันธบัตรเกาหลีใต้หรือไม่?
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

8...ศูนย์วิจัยไทยพาณิชย์
เมื่อวันที่ 13 มิ.ย.ที่ผ่านมา ธนาคารกลางของเกาหลีใต้ได้ประกาศมาตรการควบคุมเงินทุนเคลื่อนย้าย ซึ่งจะมีผลบังคับใช้ตั้งแต่เดือน ก.ค.นี้เป็นต้นไป โดยมาตรการดังกล่าวมีอยู่ 2 ส่วนหลัก คือ การจำกัดเพดานการทำธุรกรรมอนุพันธ์เงินตราต่างประเทศ และการจำกัดการกู้ยืมเงินในรูปสกุลเงินต่างประเทศ ยกเว้นการกู้ยืมเพื่อใช้ในต่างประเทศ
อะไรเป็นสาเหตุที่ทำให้เกาหลีใต้ต้องออกมาตรการนี้? เพราะเกาหลีใต้มีหนี้ต่างประเทศระยะสั้นเพิ่มสูงขึ้น และค่าเงินวอนผันผวนมาก ทั้งนี้เป็นผลจาก 
1.ผู้ส่งออกในเกาหลีใต้ ซึ่งเป็นประเทศที่มีการส่งออกเป็นหลัก จำเป็นต้องป้องกันความเสี่ยงด้านอัตราแลกเปลี่ยน (Hedging) และเมื่อธนาคารทำธุรกรรมเพื่อป้องกันความเสี่ยงดังกล่าวให้กับผู้ส่งออก (Forward Contract) ก็จำเป็นต้องป้องกันความเสี่ยงที่ได้รับมา ด้วยการกู้ยืมเงินจากต่างประเทศเพื่อมาปรับสถานะ (Square Position) ดังนั้น ขนาดและปริมาณการทำธุรกรรมดังกล่าวที่เพิ่มขึ้น จึงส่งผลให้หนี้ต่างประเทศระยะสั้นเพิ่มสูงขึ้น
2.อัตราดอกเบี้ยระหว่างสกุลเงินต่างประเทศและเงินวอนที่แตกต่างกันมากขึ้น อันเป็นผลจากการเติบโตที่ดีของเศรษฐกิจเกาหลีใต้ ประกอบกับการแข็งค่าของเงินวอน ได้ส่งเสริมให้มีการกู้ยืมเงินตราต่างประเทศมากขึ้น 
ดังนั้น ธนาคารกลางของเกาหลีใต้จึงออกมาตรการเพื่อลดเงินไหลเข้าประเทศแบบระยะสั้น ซึ่งส่งผลให้ความผันผวนของค่าเงินวอนลดลงตามมา 
สาระสำคัญของมาตรการควบคุมมีอะไรบ้าง?
1.จำกัดเพดานการทำธุรกรรมอนุพันธ์เงินตราต่างประเทศ ได้แก่ สัญญาฟอร์เวิร์ดเงินตราต่างประเทศ 1 (Currency Forwards) สัญญาสวอปข้ามสกุลเงิน 2 (Cross Currency Swaps) และสัญญาฟอร์เวิร์ดเงินตราต่างประเทศที่ไม่มีการส่งมอบ 3 (Non Deliverable Forwards) โดยธนาคารท้องถิ่นของเกาหลีใต้และสาขาของธนาคารต่างประเทศสามารถทำธุรกรรมได้ไม่เกิน 50% และ 250% ของเงินทุน ตามลำดับ โดยธนาคารกลางของเกาหลีใต้ให้เวลาในการปรับสถานะ (Position) 3 เดือน อย่างไรก็ตาม กรณีที่สถานะของธุรกรรมที่มีอยู่ในปัจจุบันเกินกว่าเพดานที่กำหนดไว้ ธนาคารสามารถรักษาสถานะที่มีอยู่ในปัจจุบันได้ไม่เกิน 2 ปี และธนาคารกลางจะทบทวนเพดานทุกๆ ไตรมาส โดยพิจารณาจากเงื่อนไขทางเศรษฐกิจในอนาคต สภาวการณ์ของตลาด และผลกระทบต่อธุรกิจ
2.การกู้ยืมเงินในรูปสกุลเงินตราต่างประเทศ จะสามารถนำไปใช้ในต่างประเทศเท่านั้น ในกรณีที่กู้ยืมเพื่อใช้จ่ายในประเทศ จะยกเว้นให้กับผู้ผลิตขนาดเล็กและขนาดกลาง โดยมาตรการนี้จะใช้กับการกู้ยืมเงินก้อนใหม่เท่านั้น เพื่อที่จะบรรเทาผลกระทบต่อกิจกรรมทางเศรษฐกิจ 
ผลที่เกิดขึ้นในเกาหลีใต้หลังจากประกาศมาตรการเป็นอย่างไร? ผลที่เกิดขึ้นคือค่าเงินวอนแข็งค่าขึ้น 5.5% ภายใน 1 สัปดาห์หลังจากธนาคารกลางของเกาหลีใต้ประกาศมาตรการออกไป (ดูรูปที่ 1) ซึ่งเป็นผลจากแนวโน้ม การลดลงของหนี้ระยะสั้น ทั้งนี้ คาดว่ามาตรการดังกล่าวจะส่งผลให้ค่าเงินวอนคงที่มากขึ้นในระยะยาว อย่างไรก็ตาม ผลกระทบที่เกิดขึ้นอาจไม่รุนแรงนัก เนื่องจากขนาดของธุรกรรมที่ธนาคารต่างประเทศต้องลดให้อยู่ในระดับเพดานใหม่มีขนาดไม่ใหญ่มาก ราว 7,800 ล้านเหรียญสหรัฐ และธนาคารมีเวลาที่ยืดหยุ่นในการปรับสถานะ (Position) ได้ถึง 2 ปี
มาตรการเหล่านี้ส่งผลกระทบต่อไทยอย่างไร? SCB EIC ทำการพิจารณาใน 2 ส่วน ส่วนแรกคือ กองทุนพันธบัตรเกาหลีใต้ ซึ่งเป็นที่ทราบกันดีว่าเป็นทางเลือกหนึ่ง ซึ่งเป็นที่นิยมอย่างมากสำหรับผู้ลงทุนไทย อีกส่วนหนึ่งคือ ไทยจะออกมาตรการควบคุมเหมือนกับเกาหลีใต้หรือไม่ ซึ่งในภูมิภาคเอเชียมีอินโดนีเซียที่ได้ประกาศมาตรการควบคุมเงินไหลเข้าประเทศแล้วเช่นกัน 
มาตรการดังกล่าวไม่น่าส่งผลกระทบต่อกองทุนพันธบัตรเกาหลีใต้ของไทยมากนัก บริษัทหลักทรัพย์จัดการกองทุนรวม (บลจ.) ยังคงสามารถทำธุรกรรมป้องกันความเสี่ยงกับธนาคารในเกาหลีใต้ได้ นอกจากนี้ ยังเป็นโอกาสอันดีของกองทุนพันธบัตรเกาหลีใต้ที่จะได้รับผลตอบแทนพิเศษที่เพิ่มขึ้นจากต้นทุนในการป้องกันความเสี่ยงที่ถูกลง ซึ่งเป็นผลจากการแข่งขันทางราคาเพื่อแย่งเงินเหรียญสหรัฐที่เตรียมนำมาซื้อพันธบัตรเกาหลีใต้ เพราะความต้องการเงินเหรียญสหรัฐในเกาหลีใต้ยังคงมีอยู่ ขณะที่มาตรการดังกล่าวส่งผลให้สภาพคล่องของเงินเหรียญสหรัฐในเกาหลีใต้ตึงตัว ดังนั้น กองทุนพันธบัตรเกาหลีใต้นอกจากจะได้ผลตอบแทนจากพันธบัตรเกาหลีใต้แล้ว ยังจะได้ผลตอบแทนที่เพิ่มขึ้นจากต้นทุนในการป้องกันความเสี่ยงที่ลดลง
และไทยจะไม่ออกมาตรการควบคุมอย่างเกาหลีใต้ เนื่องจากเกาหลีใต้ประกาศใช้มาตรการเพื่อลดเงินไหลเข้าระยะสั้น และรักษาเสถียรภาพของค่าเงิน แต่ในส่วนของประเทศไทยนั้นความผันผวนของอัตราแลกเปลี่ยนอยู่ในระดับต่ำเมื่อเทียบกับเกาหลีใต้ (ดูรูปที่ 2) และเงินบาทมีแนวโน้มที่จะแข็งค่าขึ้นอยู่แล้ว